זעמן המטבעות וחולדה חסרת מזל - קבלו את ספארי ספרא במיטבו!

בסרטון תוכלו לצפות ברגע מיוחד שהתרחש באור יום באחד השבילים המרכזיים בקמפוס, כשנחש זעמן סיים טרם זמנם את חייה של חולדה זכרונה לברכה.

ברקע תשמעו קולות התלהבות של אחד העובדים שבטוח שהוא מבחין בנחש צפע. למרות הדמיון בצבעים ביניהם, מדובר בנחשים שונים. הצפע, כידוע, ארסי ומסוכן לבני האדם, ואילו זעמן המטבעות לא ארסי ואפילו מועיל בהדברת מזיקים, כמו שכבר ראיתם במו עיניכם.

איך תוכלו להבדיל ביניהם במקרה של היתקלות?

לפי הדוגמא שעל הגב. לזעמן המטבעות יש דוגמה של עיגולים לא מחוברים, כמו מטבע ולכן הוא נקרא זעמן המטבעות. רק באיזור התחתון הדוגמה של העיגולים מתחברת ויוצרת פס אחיד. אצל הצפע, לעומת זאת יש פס עקלתוני, שנראה כמו מעויינים מחוברים זה לזה.

יש ביניהם הבדלים חזותיים נוספים, שקצת יותר מורכב לזהות למי שאין ניסיון קודם עם נחשים, כמו העובי של הגוף (זעמן המטבעות דק בהרבה) ואורך הזנב (של הזעמן ארוך ומחודד יותר).

נתקלתם בנחש?

אל דאגה, נחשים לא רודפים אחרי אנשים !

תדאגו להשאיר את הנחש רגוע - אל תעשו תנועות חדות ואל תנסו לפגוע או ללכוד אותו.

פשוט שמרו מרחק והישארו רגועים. אם המפגש הוא לא בטבע הפתוח, אלא באיזור שבו יש סכנה, תשתדלו גם להישאר עם הנחש בקשר עין, לצלם אותו ולהתקשר ללוכד.

שיהיה לכולנו המשך קיץ בטוח וכיף!